# **ხ ე ლ შ ე კ რ უ ლ ე ბ ა**

# **(პროექტი)**

# **სახელმწიფო შესყიდვის შესახებ Nº**

#  **(კონსოლიდირებული ტენდერი CON \_\_\_\_\_\_)**

**ქ. თბილისი 2025 წელი**

ერთის მხრივ -------- (ს/ნ ... შემდგომში შემსყიდველი) წარმოდგენილი მისი სახით \_\_\_და მეორე მხრივ --------’ (ს/ნ ...

შემდგომში მიმწოდებელი), წარმოდგენილი მისი \_\_\_ სახით, ორივე ერთად წოდებული, როგორც „მხარეები“, ვმოქმედებთ „სახელმწიფო შესყიდვების შესახებ“ საქართველოს კანონის (შემდგომში - კანონი) 202 მუხლის, სახელმწიფო შესყიდვების სააგენტოს თავმჯდომარის 2018 წლის 14 დეკემბრის №14 ბრძანებით დამტკიცებული კონსოლიდირებული ტენდერის ჩატარების წესისა და პირობების, აგრეთვე, „2025-2026 წლების განმავლობაში სხვადასხვა სახის საქონლისა და მომსახურების სახელმწიფო შესყიდვის კონსოლიდირებული ტენდერ(ებ)ის საშუალებით განხორციელების თაობაზე“ საქართველოს მთავრობის 2024 წლის 7 ოქტომბრის №1436 განკარგულების პირველი მუხლის „ო“ ქვეპუნქტის საფუძველზე, სხვადასხვა სახის ავეჯის 2025 წლის კონსოლიდირებული ტენდერის (CON.......) (შემდგომში - კონსოლიდირებული ტენდერი) შედეგად, ვდებთ წინამდებარე ხელშეკრულებას შემდეგზე:

**1. ხელშეკრულებაში გამოყენებულ ტერმინთა განმარტებები**

1.1. „ხელშეკრულება სახელმწიფო შესყიდვის შესახებ” (შემდგომში - „ხელშეკრულება“) - სატენდერო დოკუმენტაციის საფუძველზე და მასში განსაზღვრული პირობების შესაბამისად, შემსყიდველ ორგანიზაციასა და მიმწოდებელს შორის დადებული წინამდებარე ხელშეკრულება, რომელიც ხელმოწერილია მხარეთა მიერ, თანდართული ყველა დოკუმენტით და ასევე მთელი დოკუმენტაციით, რომლებზეც ხელშეკრულებაში არის მინიშნებები;

1.2. „ხელშეკრულების ღირებულება“ - საერთო თანხა, რომელიც უნდა გადაიხადოს შემსყიდველმა მიმწოდებლის მიერ ხელშეკრულებით ნაკისრი ვალდებულების სრული და ზედმიწევნითი შესრულებისათვის;

1.3. „დღე“, „კვირა“, „თვე“ - კალენდარული დღე, კვირა, თვე, თუ ხელშეკრულებით ან/და სატენდერო დოკუმენტაციით სხვა რამ არ არის განსაზღვრული;

1.4. „სამუშაო დღე“ - კალენდარული დღე შაბათის, კვირისა და საქართველოს კანონმდებლობით განსაზღვრული უქმე დღეების გარდა;

1.5. „შემსყიდველი“ - ორგანიზაცია, რომელიც ახორციელებს შესყიდვას ხელშეკრულებისა და სატენდერო დოკუმენტაციის პირობებით, აგრეთვე, საქართველოს კანონმდებლობის მიხედვით;

1.6. „მიმწოდებელი“ - იურიდიული/ფიზიკური პირი, რომელიც ახორციელებს საქონლის მიწოდებას ხელშეკრულებისა და სატენდერო დოკუმენტაციის პირობების შესაბამისად;

1.7. „საქონელი“ - ხელშეკრულების მე-2 მუხლით გათვალისწინებული ხელშეკრულების საგანი;

1.8. „სატენდერო დოკუმენტაცია“ - 2024 წლის \_\_ს გამოცხადებული 2025 წლის კონსოლიდირებული ტენდერის (CON---------- ) სატენდერო დოკუმენტაცია, რომელიც შესაძლოა დანართის სახით ფიზიკურად არ დაერთოს წინამდებარე ხელშეკრულებას, მაგრამ წარმოადგენს მის განუყოფელ ნაწილს;

1.9. „სატენდერო კომისია“ – „2025-2026 წლების განმავლობაში სხვადასხვა სახის საქონლისა და მომსახურების სახელმწიფო შესყიდვის კონსოლიდირებული ტენდერ(ებ)ის საშუალებით განხორციელების თაობაზე“ საქართველოს მთავრობის 2024 წლის 7 ოქტომბრის №1436 განკარგულების საფუძველზე შექმნილი სატენდერო კომისია.

**2. ხელშეკრულების საგანი და შესყიდვის ობიექტი**

2.1. წინამდებარე ხელშეკრულების საგანს წარმოადგენს სხვადასხვა სახის ავეჯის (თანმდევი მომსახურებით) შესყიდვა (CPV – 39100000; 39130000; 39132100; 39134100) სსიპ სახელმწიფო შესყიდვების სააგენტოს ვებ–გვერდზე გამოქვეყნებული CON--- სატენდერო დოკუმენტაციით, დანართებით, მიმწოდებლის სატენდერო წინადადებით გათვალისწინებული პირობებითა და ფასით.

2.2. შესყიდვის ობიექტია წინამდებარე ხელშეკრულებით განსაზღვრული სხვადასხვა სახის საოფისე ავეჯი (შემდგომში - საქონელი, საოფისე ავეჯი).

2.3. შესყიდვის ობიექტის აღწერილობა, ტექნიკური მახასიათებლები განისაზღვრება დანართი N1-ით, შესყიდვის ობიექტის რაოდენობა, მიწოდების ადგილ(ებ)ი (ზუსტი მისამართ(ებ)ი), მიწოდების ვადა/ვადები და ფასების ცხრილი - წინამდებარე ხელშეკრულების დანართი N2-ით. აღნიშნული დანართები წარმოადგენს ხელშეკრულების განუყოფელ ნაწილს.

**3. ხელშეკრულების ღირებულება**

3.1. ხელშეკრულების ღირებულებაა --------- ლარი.

3.2. ხელშეკრულების ღირებულება მოიცავს, როგორც მისაწოდებელი საქონლის ღირებულებას, ასევე წინამდებარე ხელშეკრულების შესრულებასთან დაკავშირებით მიმწოდებლის მიერ გაწეულ ყველა ხარჯს (მათ შორის, ადგილზე მიწოდებასთან დაკავშირებულ ხარჯს) და საქართველოს კანონმდებლობით გათვალისწინებულ გადასახადებს.

3.3. დაფინანსების წყარო: ---------

**4. საქონლის მიწოდების ადგილი, ვადა და ხარისხი**

4.1. საქონლის მიწოდების ადგილია დანართით N2-ით განსაზღვრული მისამართ(ებ)ი.

4.2. საქონლის მიწოდება უნდა განხორციელდეს ეტაპობრივად, ხელშეკრულების გაფორმებიდან არაუგვიანეს 2025 წლის 15 დეკემბრის ჩათვლით, დანართი N2-ით გათვალისწინებული გეგმა-გრაფიკისა და წინამდებარე ხელშეკრულების 4.3.; 4.4.; 4.5.; 4.6. და 4.7. პუნქტებისა და შემსყიდველი ორგანიზაციების მოთხოვნების შესაბამისად, რომლის მიხედვითაც:

4.3. ხელშეკრულების გაფორმების ეტაპზე, შემსყიდველი და მიმწოდებელი განსაზღვრავენ საქონლის მიწოდების დაზუსტებულ გეგმა-გრაფიკს.

4.4. შემსყიდველმა ორგანიზაციამ უნდა განახორციელოს მისაწოდებელი საქონლის შეუფერხებლად მიღება (წინასწარ უზრუნველყოს შესაბამისი ადგილის/ფართის გამოყოფა/მომზადება), ხოლო მიმწოდებელი ვალდებულია 2 (ორი) სამუშაო დღით ადრე შეატყობინოს შემსყიდველ ორგანიზაციას საქონლის მიწოდების ზუსტი თარიღი და დრო, თუ მხარეები სხვა რამეზე არ შეთანხმდებიან წერილობით.

4.5. მიმწოდებელი ვალდებულია განახორციელოს მისაწოდებელი საქონლის დასაწყობება შემსყიდველის მიერ მითითებულ მისამართზე შესაბამის სასაწყობე ფართში, თუ მხარეები სხვა რამეზე არ შეთანხმდებიან.

4.6. **შემსყიდველი ორგანიზაცია ვალდებულია** (მიუხედავად იმისა ხელშეკრულებით დადგენილი მიწოდების გეგმა-გრაფიკი განიცდის თუ არა ცვლილებას) **არანაკლებ 40 (ორმოცი) კალენდარული დღით ადრე წერილობით აცნობოს მიმწოდებელს** (შეკვეთა განახორციელოს წერილობითი) **ყოველ ჯერზე მისაწოდებელი საქონლის შესახებ** (ავეჯის დასახელება/ნახაზი, რაოდენობა და მიწოდების თარიღი), **რომლის მიწოდებაც ესაჭიროება გეგმა-გრაფიკით განსაზღვრულ კონკრეტულ დღეს.** იმ შემთხვევაში, თუ შემსყიდველი წერილობით არ განახორციელებს დაკვეთას ამ პუნქტის მოთხოვნათა დაცვით, მიმწოდებელი უფლებამოსილია დაკვეთა არ ჩათვალოს მიღებულად და არ განახორციელოს საქონლის მიწოდება. აღნიშნული პირობის დაცვა სავალდებულოდ გასათვალისწინებელია ორივე მხარისათვის, რათა თავიდან იქნეს აცილებული საქონლის დაგვიანებული ან ნაადრევი მიწოდება, რაც თავისთავად იწვევს ავეჯის დასაწყობების პრობლემას.

*მაგალითი: მხარეებს შორის ხელშეკრულება გაფორმდა 50 ტუმბოსა და 60 სამუშაო მაგიდის შესყიდვაზე. შემსყიდველს 20 ტუმბოსა და 40 სამუშაო მაგიდა ესაჭიროება 1 აგვიტოს, ხოლო დარჩენილი 30 ტუმბო და 20 სამუშაო მაგიდა - 1 ოქტომბერს. იგი ვალდებულია 1 აგვისტომდე არანაკლებ 40 კალენდარული დღით ადრე ანუ არაუგვიანეს 20 ივნისისა განახორციელოს მიმწოდებლის წერილობითი ინფორმირება (წერილობით შეკვეთა), რომ მას 1 აგვისტოს ესაჭიროება ტუმბო - 20 ერთეული და სამუშაო მაგიდა - 40 ერთეული.*

*ხოლო 1 ოქტომბრამდე არანაკლებ 40 კალენდარული დღით ადრე ანუ არაუგვიანეს 20 აგვისტოსი განახროციელოს განახორციელოს მიმწოდებლის წერილობითი ინფორმირება (წერილობით შეკვეთა), რომ მას 1 ოქტომბერს ესაჭიროება ტუმბო - 30 ერთეული და სამუშაო მაგიდა - 20 ერთეული.“.*

4.7. მიმწოდებელი ვალდებულია შემსყიდველ ორგანიზაციას ჩააბაროს საქონელი დაშლილ ან/და აწყობილ მდგომარეობაში, მხარეთა შეთანხმების შესაბამისად. ამავდროულად, მიმწოდებელი ვალდებულია, საქონლის დაშლილ მდგომარეობაში მიტანის შემთხვევაში, შემსყიდველ ორგანიზაციას აუხსნას ან/და ჩაუტაროს შესაბამისი ინსტრუქტაჟი საქონლის აწყობის პროცესთან დაკავშირებით.

4.8. მიმწოდებელი ვალდებულია განახორციელოს უფლებრივად და ნივთობრივად უნაკლო შესყიდვის ობიექტის მიწოდება ყველა საჭირო ნორმის, სტანდარტის, წესისა და მოთხოვნის დაცვით.

4.9. მიწოდებული შესყიდვის ობიექტის ხარისხი უნდა პასუხობდეს კონსოლიდირებული ტენდერითა და ხელშეკრულებით გათვალისწინებულ ყველა პირობას, მათ შორის წინამდებარე ხელშეკრულების დანართი N1-ით დადგენილ მოთხოვნებს.

**5. საქონლის მიღება-ჩაბარების წესი**

5.1. წინამდებარე ხელშეკრულებით გათვალისწინებული საქონლის გადაცემის დადასტურების მიზნით, საქონლის მიწოდებისას შემსყიდველსა და მიმწოდებელს შორის ფორმდება მიღება-ჩაბარების აქტი.

5.2. საქონელი ჩაითვლება მიღებულად მხოლოდ მხარეებს შორის მიღება-ჩაბარების აქტის გაფორმების შემდგომ.

5.3. შემსყიდველის მხრიდან საქონლის მიღებასა და მიღება-ჩაბარების აქტის ხელმოწერაზე უფლებამოსილი პირ(ებ)ი არიან -----------. მიმწოდებლის მხრიდან საქონლის მიღება-ჩაბარების აქტის ხელმოწერაზე უფლებამოსილი პირ(ებ)ი არიან ------.

5.4. შემსყიდველი უფლებამოსილია უარი განაცხადოს ხელშეკრულების პირობების დარღვევით მიწოდებული საქონლის ნაწილის ან მთლიანი მოცულობის მიღებაზე. მიმწოდებლის მოთხოვნის შემთხვევაში შემსყიდველი ორგანიზაციის წარმომადგენელმა წერილობით უნდა დაასაბუთოს პროდუქციის მიღებაზე უარის საფუძველი.

**6. მხარეთა უფლება-მოვალეობები**

**6.1. მიმწოდებელი ვალდებულია:**

ა) დაიცვას ხელშეკრულებით გათვალისწინებული ყველა პირობა.

ბ) საკუთარი ხარჯებით უზრუნველყოს ხელშეკრულებით გათვალისწინებული საქონლის შეუფერხებლად მიწოდება დანართი N2-ით განსაზღვრულ თითოეულ დანიშნულების ობიექტზე. ამასთან, მიმწოდებელი იძლევა გარანტიას, რომ საქონელი შესაბამისობაში იქნება წინამდებარე ხელშეკრულებით, კონსოლიდირებული ტენდერის სატენდერო დოკუმენტაციითა და საქართველოს კანონმდებლობით განსაზღვრულ მოთხოვნებთან.

გ) პასუხი აგოს სხვადასხვა სახის საოფისე ავეჯის შესაბამისობაზე სატენდერო დოკუმენტაციის მოთხოვნებსა და დანართი N1-ით დადგენილ ტექნიკურ მაჩვენებლებზე.

დ) შემსყიდველს მიაწოდოს უფლებრივად და ნივთობრივად უნაკლო საქონელი.

ე) უზრუნველყოს საქონლის ადეკვატური შეფუთვა, რომელიც დაიცავს მას დაზიანების ან გაფუჭებისაგან დანართი N2-ში მითითებული დანიშნულების ადგილამდე ტრანსპორტირების პროცესში. შეფუთვამ უნდა გაუძლოს ინტენსიურ ამწევ-გადასატვირთ ზემოქმედებას.

ვ) 2 (ორი) სამუშაო დღით ადრე შეატყობინოს შემსყიდველ ორგანიზაციას საქონლის მიწოდების ზუსტი თარიღი და დრო, თუ მხარეები სხვა რამეზე არ შეთანხმდებიან წერილობით.

ზ) განახორციელოს მისაწოდებელი საქონლის დასაწყობება შემსყიდველის მიერ მითითებულ მისამართზე შესაბამის სასაწყობე ფართში, თუ მხარეები სხვა რამეზე არ შეთანხმდებიან.

თ) შემსყიდველ ორგანიზაციას ჩააბაროს საქონელი დაშლილ ან/და აწყობილ მდგომარეობაში, მხარეთა შეთანხმების შესაბამისად. ამავდროულად, მიმწოდებელი ვალდებულია, საქონლის დაშლილ მდგომარეობაში მიტანის შემთხვევაში, შემსყიდველ ორგანიზაციას აუხსნას ან/და ჩაუტაროს შესაბამისი ინსტრუქტაჟი საქონლის აწყობის პროცესთან დაკავშირებით.

ი) სათანადო გულისხმიერებითა და პასუხისმგებლობით ითანამშრომლოს შემსყიდველ ორგანიზაციასთან, განიხილოს მისი მოსაზრებები, პრეტენზიები და მიაწოდოს მოტივირებული წერილობითი პასუხი ყველა საკითხზე;

კ) წინამდებარე ხელშეკრულების შესრულების პროცესში წამოჭრილი ნებისმიერი საკითხი, მათ შორის გაუთვალისწინებელ ხელშემშლელ გარემოებებთან დაკავშირებით, დაუყოვნებლივ წერილობით ან ელექტრონული ფოსტის მეშვეობით ინფორმაცია მიაწოდოს შემსყიდველს შეფერხების ფაქტის, მისი შესაძლო ხანგრძლივობისა და გამომწვევი მიზეზების შესახებ;

ლ) შემსყიდველ ორგანიზაციაში დოკუმენტის უცხოურ ენაზე წარდგენის შემთხვევაში, მას დაურთოს საქართველოს კანონმდებლობით დადგენილი წესით შესრულებული თარგმანი ქართულ ენაზე. შემსყიდველი უფლებამოსილია, მოსთხოვოს მიმწოდებელს შესაბამისი დოკუმენტის ორიგინალის ან/და ნოტარიულად დამოწმებული ასლის წარმოდგენა, რომლითაც შესაძლებელი იქნება წარმოდგენილი დოკუმენტ(ებ)ის ნამდვილობის დადასტურება;

მ) ხელი შეუწყოს შემსყიდველს კონტროლის განხორციელებისას;

ნ) უზრუნველყოს სატენდერო დოკუმენტაციითა და შემსყიდველთან გაფორმებული ხელშეკრულებით გათვალისწინებული სხვა ვალდებულებების შესრულება.

**6.2. მიმწოდებელი უფლებამოსილია:**

ა) მოსთხოვოს შემსყიდველს წინამდებარე ხელშეკრულებით ნაკისრი ვალდებულებების შესრულება.

ბ) არ ჩათვალოს დაკვეთა მიღებულად იმ შემთხვევაში, თუ შემსყიდველი ორგანიზაცია არ დაიცავს წინამდებარე ხელშეკრულების 4.6. პუნქტით გათვალისიწინებულ მოთხოვნებს წერილობითი შეტყობინების თაობაზე.

**6.3. შემსყიდველი ვალდებულია:**

ა) უზრუნველყოს საქონლის მიღება, ამ ხელშეკრულებით გათვალისწინებული პირობების დაცვით;

ბ) საქონლის დაკვეთა განახორციელოს წინამდებარე ხელშეკრულების 4.6. პუნქტის მოთხოვნათა დაცვით.

გ) განახორციელოს მისაწოდებელი საქონლის შეუფერხებლად მიღება (წინასწარ უზრუნველყოს შესაბამისი ადგილის/ფართის გამოყოფა/მომზადება), თუ მხარეები სხვა რამეზე არ შეთანხმდებიან წერილობით.

დ) უზრუნველყოს ხელშეკრულების შესრულების კონტროლი;

ე) განახორციელოს ანგარიშსწორება ხელშეკრულებით განსაზღვრული ვადების დაცვით;

ვ) შეასრულოს ხელშეკრულებითა და სატენდერო დოკუმენტაციით დაკისრებული ვალდებულებები;

ზ) სათანადო გულისხმიერებითა და პასუხისმგებლობით ითანამშრომლოს მიმწოდებელთან, განიხილოს მისი მოსაზრებები, პრეტენზიები და მიაწოდოს მოტივირებული წერილობითი პასუხი ყველა საკითხზე;

თ) მიმართოს სატენდერო კომისიას ხელშეკრულების შეწყვეტის თაობაზე საკითხის გადაწყვეტის მიზნით, მიმწოდებლის მიერ კანონმდებლობით და კონსოლიდირებული ტენდერის შედეგად ნაკისრი ვალდებულების შეუსრულებლობის ან/და არაჯეროვანი შესრულების შემთხვევაში.

ი) შეწყვიტოს ხელშეკრულება, სატენდერო კომისიის მიერ ხელშეკრულების შეწყვეტის შესახებ მითითების გაცემის შემთხვევაში.

**6.4. შემსყიდველი უფლებამოსილია:**

ა) საქონლის მიღება/ჩაბარების დროს ჩაატაროს შემოწმება/კონტროლი მიწოდებული საქონლის ხარისხისა და რაოდენობის შესაბამისობის დადგენის მიზნით ხელშეკრულებასთან და N1 დანართთან;

ბ) შემსყიდველი უფლებამოსილია შესყიდვის ობიექტის მიმართ დადგენილ მოთხოვნებთან შესაბამისობის დადგენის მიზნით ხელშეკრულების მოქმედების განმავლობაში საკუთარი ხარჯებით, ნებისმიერ დროს ჩაატაროს კვლევა თავისი შეხედულებისამებრ.

გ) მოსთხოვოს მიმწოდებელს ხელშეკრულებითა და სატენდერო დოკუმენტაციით გათვალისწინებული მასზე დაკისრებული ვალდებულებების შესრულება.

დ) უარი განაცხადოს ხელშეკრულების პირობების დარღვევით მიწოდებული საქონლის ნაწილის ან მთლიანი მოცულობის მიღებაზე. მიმწოდებლის მოთხოვნის შემთხვევაში შემსყიდველი ორგანიზაციის წარმომადგენელმა წერილობით უნდა დაასაბუთოს პროდუქციის მიღებაზე უარის საფუძველი.

**7.** **ხელშეკრულების შესრულების კონტროლი**

7.1. შემსყიდველი ინსპექტირების ჯგუფის მეშვეობით ახდენს საქონლის მიწოდების კონტროლს.

7.2. ხელშეკრულების შესრულების კონტროლს ინსპექტირების ჯგუფი ახორციელებს სისტემატიურად, შემსყიდველის შეხედულებისამებრ.

7.3. შემსყიდველის მიერ საქონლის მიწოდების ვადების, ხარისხისა და მოცულობის ხელშეკრულების მოთხოვნებთან შესაბამისობის დადგენა და ხელშეკრულების პირობების შესრულების კონტროლი ხორციელდება პერიოდულად, როგორც საქონლის მიწოდების დროს, ისე ამ ხელშეკრულების მოქმედების მთელი პერიოდის განმავლობაში შემსყიდველის მოთხოვნათა შესაბამისად.

7.4. კონტროლის განხორციელების მიზნით შემსყიდველი ორგანიზაცია უფლებამოსილია მოსთხოვოს მიმწოდებელს დეტალური ინფორმაცია ხელშეკრულების შესრულების მიმდინარეობის ნებისმიერ ეტაპზე (მათ შორის საქონლის მიწოდებამდე), აღნიშნული ინფორმაცია შემსყიდველს უნდა წარედგინოს დაუყოვნებლივ გონივრულ ვადაში.

7.5. ვიზუალური დათვალიერების დროს, ხილვადი დეფექტის ან/და ნაკლის აღმოჩენის შემთხვევაში, შემსყიდველი ვალდებულია დაუყოვნებლივ წერილობით ან/და სატელეფონო შეტყობინებით აცნობოს მიმწოდებელს აღმოჩენილი დეფექტის, ნაკლის შესახებ და მოსთხოვოს ნაკლის, დეფექტის გამოსწორება ან შეცვლა.

7.6. მოწოდებული საქონლის სიგრძის, სიმაღლის და სიგანის დასაშვები ცდომილება ტექნიკური დავალებით დადგენილ პარამეტრებთან მიმართებაში განისაზღვრება ±1სმ-ით. ამასთანავე, მოწოდებული საქონელი შესაბამისობაში უნდა იყოს სატენდერო დოკუმენტაციის დანართი N1-ით განსაზღვრულ პარამეტრებთან.

7.7. მიმწოდებელი ვალდებულია საკუთარი ხარჯით უზრუნველყოს ინსპექტირების შედეგად გამოვლენილი ყველა დეფექტის ან ნაკლის აღმოფხვრა.

7.8. მიმწოდებლის მიერ ხელშეკრულებით ნაკისრი ვალდებულებების შესრულების კონტროლს შემსყიდველის მხრიდან განახორციელებენ შემსყიდველი ორგანიზაციის თანამშრომლები. კერძოდ,\_\_\_\_\_\_\_\_\_\_\_\_\_\_\_.

**8. ანგარიშსწორების წესი**

8.1. მიმწოდებელთან ანგარიშსწორება განხორციელდება უნაღდო ანგარიშსწორების ფორმით ეროვნულ ვალუტაში და უნდა მოიცავდეს საქართველოს კანონმდებლობით დადგენილ ყველა გადასახადს.

8.2. ანგარიშსწორება შემსყიდველის მიერ ხორციელდება ეტაპობრივად ან მთლიანად საქონლის მიწოდების შემდეგ, ფაქტობრივად მოწოდებული საქონლის მიხედვით, მიღება-ჩაბარების აქტის გაფორმებისა და საქართველოს კანონმდებლობით დადგენილი შესაბამისი დოკუმენტების წარმოდგენიდან 10 (ათი) სამუშაო დღის განმავლობაში.

**9. გარანტია**

9.1. შესყიდვის ობიექტებზე გარანტია სწორი ექსპლუატაციის პირობებში (გარდა გარეგანი ზემოქმედებით და მესამე პირის მხრიდან მიყენებული დაზიანებისა), გავრცელდება მიღება-ჩაბარების აქტის გაფორმების დღიდან არანაკლებ 2 (ორი) წლის ვადით.

9.2. საგარანტიო პერიოდში, მიმწოდებელი ვალდებულია საკუთარი ხარჯებით უზრუნველყოს წუნდებული/დაზიანებული საქონლის ან/და მისი ნაწილის შეკეთება, ხოლო შეკეთების შეუძლებლობის შემთხვევაში – მისი შეცვლა, შემსყიდველი ორგანიზაციის მხრიდან სათანადო შეტყობინების მიღების დღიდან არაუმეტეს 10 (ათი) კალენდარული დღის განმავლობაში.

**10. ხელშეკრულების შესრულების შეფერხება**

10.1. თუ ხელშეკრულების შესრულების პროცესში მხარეები წააწყდებიან რაიმე ხელშემშლელ გარემოებებს, რომელთა გამო ფერხდება ხელშეკრულების პირობების შესრულება, ამ მხარემ დაუყოვნებლივ უნდა გაუგზავნოს მეორე მხარეს წერილობითი შეტყობინება შეფერხების ფაქტის, მისი შესაძლო ხანგრძლივობის და გამომწვევი მიზეზების შესახებ. შეტყობინების მიმღებმა მხარემ, რაც შეიძლება მოკლე დროში უნდა აცნობოს მეორე მხარეს მის მიერ მიღებული გადაწყვეტილება აღნიშნულ გარემოებებთან დაკავშირებით.

10.2. იმ შემთხვევაში, თუ ხელშეკრულების პირობების შესრულების შეფერხების გამო მხარეები შეთანხმდებიან ხელშეკრულების პირობების შესრულების ვადის გაგრძელების თაობაზე, ეს გადაწყვეტილება უნდა გაფორმდეს ხელშეკრულებაში ცვლილების შეტანის გზით.

**11. ხელშეკრულების შესრულების უზრუნველყოფის გარანტია**

**(მიმწოდებელი არ არის ვალდებული წარადგინოს ხელშეკრულების უზრუნველყოფის საბანკო გარანტია, თუ ხელშეკრულების ღირებულება ნაკლებია 30 000 (ოცდაათი ათასი) ლარზე.)**

11.1. ხელშეკრულების შესრულების უზრუნველყოფის მიზნით, მიმწოდებელი ვალდებულია ხელშეკრულების გაფორმებამდე წარმოადგინოს, CON ტენდერის მოთხოვნათა დაცვით, ხელშეკრულების შესრულების უზრუნველყოფის უპირობო (გარანტიით გათვალისწინებული თანხა შემსყიდველმა უნდა მიიღოს ყოველგვარი დამატებითი განმარტებებისა და მტკიცებულებების წარდგენის გარეშე, პირველი მოთხოვნისთანავე) გამოუთხოვადი საბანკო გარანტია, რომელიც წარმოადგენს ხელშეკრულების განუყოფელ ნაწილს.

11.2. ხელშეკრულების შესრულების უზრუნველყოფის მიზნით მიმწოდებლის მიერ წარმოდგენილი უპირობო გარანტია გამოიყენება ნებისმიერი ზარალის ანაზღაურების მიზნით, რომელიც მიადგება შემსყიდველს მიმწოდებლის მიერ ხელშეკრულების პირობების შეუსრულებლობის ან არაჯეროვნად შესრულების გამო.

11.3. უპირობო, გამოუთხოვადი ხელშეკრულების შესრულების გარანტია წარმოდგენილი უნდა იქნას საქართველოს ეროვნული ბანკის მიერ ლიცენზირებული საბანკო დაწესებულებიდან ან/და სსიპ „საქართველოს დაზღვევის სახელმწიფო ზედამხედველობის სამსახურის" მიერ ლიცენზირებული სადაზღვევო კომპანიიდან, ეროვნულ ვალუტაში - ლარში.

11.4. ხელშეკრულების შესრულების უზრუნველყოფის უპირობო და გამოუთხოვადი საბანკო გარანტიის მოქმედების ვადა განისაზღვრება 20-- წლის --- (რიცხვი, თვე) ჩათვლით.

11.5. ხელშეკრულების უზრუნველყოფის უპირობო და გამოუთხოვადი საბანკო გარანტიის ოდენობა განისაზღვრება ხელშეკრულების საერთო ღირებულების \_\_%-ის ოდენობით.

11.6. თუკი მიმწოდებელს შესრულებული აქვს ყველა ვალდებულება, იგი უფლებამოსილია შემსყიდველი ორგანიზაციიდან გამოითხოვოს საბანკო გარანტია.

11.7. მიმწოდებლის მიერ ხელშეკრულებით ნაკისრი ვალდებულების სრულად შესრულების შემდეგ, შემსყიდველი ორგანიზაცია ვალდებულია დაუბრუნოს საბანკო გარანტია წერილობითი მოთხოვნიდან 14 დღის განმავლობაში.

11.8. მიმწოდებლისაგან დამოუკიდებელი მიზეზების გამო ხელშეკრულების შეწყვეტის შემთხვევაში შემსყიდველი ვალდებულია მიმწოდებლის მოთხოვნიდან 14 დღის განმავლობაში დაუბრუნოს მას ხელშეკრულების შესრულების უზრუნველყოფის საბანკო გარანტია.

11.9. პრეტენდენტის მიერ წარმოდგენილ ხელშეკრულების შესრულების უზრუნველყოფის გარანტიაში არ უნდა იყოს მითითებული, რომ გარანტია მცირდება შესრულების პროპორციულად.

11.20. ხელშეკრულების შესრულების უზრუნველყოფის საბანკო გარანტიას მიმწოდებელი შემსყიდველ ორგანიზაციას წარუდგენს მატერიალური ან/და ელექტრონული სახით, მხარეთა ურთიერთშეთანხმების საფუძველზე.

**12. ხელშეკრულების პირობების შეუსრულებლობა და ხელშეკრულების შეწყვეტა**

12.1. მიმწოდებლის მიერ ხელშეკრულების პირობების შეუსრულებლობის, არაჯეროვანი შესრულების ან/და დაგვიანებით შესრულების შემთხვევაში გამოიყენება სანქციები, რომელთა ფორმა, ოდენობა, ამოქმედების პირობები განსაზღვრულია წინამდებარე ხელშეკრულებითა და შესაბამისი სატენდერო დოკუმენტაციით.

12.2. წინამდებარე ხელშეკრულებით გათვალისწინებული ვადების დარღვევის შემთხვევაში, თუ ვადის გადაცილება ეხება საქონლის ვადაგადაცილებით მიწოდებას (მათ შორის ხარვეზის ან/და ნაკლის გამოსწორების ვადა) შემსყიდველი უფლებამოსილია დააკისროს მიმწოდებელს პირგასამტეხლო ყოველ ვადაგადაცილებულ დღეზე ვადაგადაცილებით მიწოდებული საქონლის ღირებულების 0.2%-ის ოდენობით.

12.3. წინამდებარე ხელშეკრულებით გათვალისწინებული ანგარიშსწორების ვადის დარღვევის შემთხვევაში, მიმწოდებელი უფლებამოსილია დააკისროს შემსყიდველს პირგასამტეხლო ყოველ ვადაგადაცილებულ დღეზე, მიმწოდებლისათვის ჩასარიცხი თანხის 0.2%-ის ოდენობით.

12.4. წინამდებარე ხელშეკრულებით გათვალისწინებული სხვა ვალდებულების ნაწილობრივ შეუსრულებლობის შემთხვევაში, მხარე უფლებამოსილია დააკისროს დამრღვევ მხარეს პირგასამტეხლო ხელშეკრულების ღირებულების 0,2%-ის ოდენობით.

12.5. მიმწოდებლის მიერ წინამდებარე ხელშეკრულების პირობებისა და კანონმდებლობით ან/და კონსოლიდირებული ტენდერის შედეგად ნაკისრი ვალდებულებების შეუსრულებლობის ან/და არაჯეროვანი შესრულების შემთხვევაში, რომელი გარემოებების გათვალისწინებითაც შემსყიდველი ორგანიზაცია მიიჩნევს მიზანშეწონილად ხელშეკრულების შეწყვეტას, შემსყიდველი ორგანიზაცია უფლებამოსილია მიმართოს სატენდერო კომისიას ხელშეკრულების შეწყვეტის თაობაზე, საკითხის გადაწყვეტის მიზნით.

12.6. სატენდერო კომისიის მიერ ხელშეკრულების შეწყვეტის შესახებ რეკომენდაციის გაცემის შემთხვევაში, შემსყიდველი ორგანიზაცია წყვეტს ხელშეკრულებას, რის შედეგადაც მიმწოდებელს დაეკისრება შემსყიდველი ორგანიზაციის სასარგებლოდ საჯარიმო თანხის გადახდა:

ა) ხელშეკრულებ(ებ)ზე, რომელიც ითვალისწინებს ხელშეკრულების უზრუნველყოფის საბანკო გარანტიას - მას ჩამოერთმევა აღნიშნული საბანკო გარანტია;

ბ) ხელშეკრულებ(ებ)ზე, რომელიც არ ითვალისწინებს ხელშეკრულების უზრუნველუოფის გარანტიას - ხელშეკრულების ღირებულების 10%-ის ოდენობით;

12.7. წინამდებარე ხელშეკრულება წყდება ავტომატურად ხელშეკრულების მოქმედების ვადის ამოწურვისთანავე.

12.8. წინამდებარე ხელშეკრულება შეიძლება ვადამდე შეწყდეს ორმხრივი წერილობითი შეთანხმებით ნებისმიერ დროს.

12.9. შემსყიდველს უფლება აქვს ცალმხრივად შეწყვიტოს ხელშეკრულების მოქმედება მიმწოდებლის გაკოტრების შემთხვევაში.

12.10. ხელშეკრულების შეწყვეტის შესახებ კომისიას უნდა ეცნობოს წერილობითი ფორმით შესაბამის ელექტრონულ ფოსტაზე: furniture2025@spa.gov.ge

12.11. ხელშეკრულების ცალკეული პირობების შეწყვეტა არ ათავისუფლებს მხარეებს ხელშეკრულებით ნაკისრი სხვა ვალდებულების შესრულებისაგან.

12.12. ჯარიმისა და პირგასამტეხლოს გადახდა არ ათავისუფლებს მხარეს ძირითადი ვალდებულებების შესრულებისაგან.

**13. ხელშეკრულებაში ცვლილების შეტანა**

13.1. ხელშეკრულებაში ნებისმიერი ცვლილების, დამატების შეტანა შესაძლებელია მხოლოდ წერილობითი ფორმით, მხარეთა შეთანხმების საფუძველზე.

13.2. ხელშეკრულება შეიძლება შეწყდეს მხარეთა ურთიერთშეთანხმების საფუძველზე.

13.3. ხელშეკრულების პირობების ნებისმიერი ცვლილება უნდა გაფორმდეს ხელშეკრულების დანართის სახით, რომელიც ჩაითვლება ხელშეკრულების განუყოფელ ნაწილად.

**14. ფორს-მაჟორი**

14.1. მხარეები არ არიან პასუხისმგებელნი თავიანთი ვალდებულების სრულ ან ნაწილობრივ შეუსრულებლობაზე, თუ ეს შეუსრულებლობა გამოწვეულია დაუძლეველი ძალით და აღნიშნული უშუალო ზემოქმედებას ახდენს წინამდებარე ხელშეკრულების შესრულებაზე. ხელშეკრულების შესრულების ვადა გადაიწევს შესაბამისი დროით, გარემოებათა დასრულების შემდეგ.

14.2. ფორს-მაჟორული გარემოებების დადგომის შემთხვევაში წინამდებარე ხელშეკრულების მხარემ, რომლისთვისაც შეუძლებელი ხდება ნაკისრი ვალდებულებების შესრულება, პირველი შესაძლებლობისთანავე უნდა გაუგზავნოს მეორე მხარეს წერილობითი შეტყობინება ასეთი გარემოებების და მათი გამომწვევი მიზეზების შესახებ. თუ შეტყობინების გამგზავნი მხარე არ მიიღებს მეორე მხარისაგან პასუხს, იგი თავისი შეხედულებისამებრ, მიზანშეწონილობისა და შესაძლებლობის მიხედვით აგრძელებს ხელშეკრულებით ნაკისრი ვალდებულებების შესრულებას და ცდილობს გამონახოს ვალდებულების შესრულების ისეთი ალტერნატიული ხერხები, რომლებიც დამოუკიდებელი იქნებიან ფორს-მაჟორული გარემოებებისაგან.

14.3. თუ სახელშეკრულებო ვალდებულებების მთლიანი ან ნაწილობრივი შეუსრულებლობის პირობები ფორს-მაჟორული მდგომარეობის გამო შეწყვიტენ წინამდებარე ხელშეკრულებას, მათ არ აქვთ კომპენსაციის მოთხოვნის უფლება.

14.4. ფორს-მაჟორული გარემოებების არსებობა დადასტურებულ უნდა იქნას საამისოდ უფლებამოსილი სახელმწიფო ორგანოს მიერ.

**15. დავები და მათი გადაწყვეტის წესი**

15.1. ხელშეკრულების მოქმედების პერიოდში წამოჭრილი ყველა დავა გადაიჭრება ურთიერთშეთანხმების გზით. შეთანხმების მიუღწევლობის შემთხვევაში, დავის გადასაწყვეტად მხარეები უფლებამოსილნი არიან მიმართონ სასამართლოს საქართველოს მოქმედი კანონმდებლობის შესაბამისად.

**16. სხვა პირობები**

16.1. არც ერთ მხარეს არ აქვს უფლება გადასცეს მესამე პირს თავისი უფლებები და მოვალეობები, მეორე მხარის წერილობითი თანხმობის გარეშე.

16.2. მესამე პირთან ურთიერთობაში მხარეები მოქმედებენ თავიანთი სახელით, ხარჯებითა და რისკით.

16.3. ერთი მხარის მიერ მეორისგან მიღებული საქმიანობასთან დაკავშირებული მთელი ინფორმაცია ითვლება მკაცრად კონფიდენციალურად ამ შეთანხმების როგორც ხელშეკრულების მოქმედების ვადის განმავლობაში ასევე ხელშეკრულების მოქმედების ვადის გასვლის შემდგომ. მხარეები მიიღებენ ყველა აუცილებელ ზომას იმისათვის, რომ არ დაუშვან მესამე პირებთან მიღებული ინფორმაციის გახმაურება.

16.4. ხელშეკრულება შედგენილია ქართულ ენაზე სამი თანაბარი იურიდიული ძალის მქონე ეგზემპლარად, ამასთან ორი ეგზემპლარი რჩება შემსყიდველთან ხოლო ერთი მიმწოდებელთან.

**17. ხელშეკრულების მოქმედების ვადა**

17.1.ხელშეკრულება ძალაში შედის მისი ხელმოწერის დღიდან და მოქმედებს 20-- წლის ჩათვლით, ხოლო საქონლის საგარანტიო პირობებით განსაზღვრულ ვალდებულებებზე ხელშეკრულება მოქმედებს გარანტიის ვადით.

**18. მხარეთა იურიდიული მისამართები და რეკვიზიტები**

**შემსყიდველი: მიმწოდებელი:**

დანართი N1 - ტექნიკური აღწერილობა, მახასიათებლები (საოფისე ავეჯი)

დანართი N2

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **N** | **შესყიდვის ობიექტი** | **რაოდენობა(ცალი)** | **წარმოების ქვეყანა** | **მწარმოებელი** | **მოდელი (ასეთის არსებობის შემთხვევაში)** | **მიწოდების ვადა** | **მიწოდების ადგილი** | **ერთეულის ღ-ბა** | **ჯამური ღ-ბა** |
| 1 |   |   |   |   |   |   |   |   |   |